Центар за културу Смедерево

КОНЦЕРТ ВЛАТКА СТЕФАНОВСКОГ
2017-12-11 20:00 - 22:00 (Europe/Belgrade)
11.12.2017.

Велика дворана у 20.00 сати

КОНЦЕРТ ВЛАТКА СТЕФАНОВСКОГ

КОНЦЕРТ ВЛАТКА СТЕФАНОВСКОГ У СМЕДЕРЕВУ

Врхунски гитариста чије је стваралаштво током богате каријере која траје више од четири деценије пример аутентичности, посвећености, квалитета и стилске рафинираности у области гитарске музике, Влатко Стефановски, одржаће концерт у Центру за културу Смедерево у понедељак, 11. децембра са почетком у 20 сати. Стефановски ће током концерта изводити композиције са свог новог албума „Матерњи језик“. Ради се о инструменталним аранжманима које је Влатко Стефановски осмислио за акустичну гитару и за препознатљиве композиције као што су „Бистра вода“ , дело створено у његовој сарадњи са Боданом Арсовским, затим „Македонско девојче“ Јонча Христовског, „Успаванка за Радмилу М“ Горана Бреговића, „Зошто си ме мајко родила“ Стева Теодосиевског, „Пелистерско оро“ Тала Огненовског. На концерту ће бити изведене и нумере које представљају гитарске интерпретације дела традиционалне македонске музике које се налазе на албуму и које сведоче о једном од основних обележје развојног и стваралачког пута прослављеног музичара. „Матерњи језик“ је албум који доноси спој виртуозности и емоције, што је незаобилазно и када је реч о концертним наступима аутора кога ћемо имати прилике да чујемо у Смедереву. Цена улазнице за партер Велике дворане је 800 динара, а за балкон 600 динара.

Влатко Стефановски се већ као млади гитариста потврдио као значајна ауторска појава у саставу „Леб и сол“ који је уписан у историју рока на просторима бивше Југославије. Од средине деведестих година почиње да гради соло каријеру током које, поред снимања албума, остварује сарадњу са музичарима светског реномеа. Наступао је са Лондонским симфонијским оркестром, симфонијским оркестром из Лајпцига, Филхармонијом Монте Карла, Оркестром Словенске филхармоније из Љубљане, симфонијским оркестром из Софије и другим реномираним оркестрима. У пољу музичког стварања, искуства и истраживања Влатка Стефановског срећу се рок, џез и етно музика.
